Diari Oficial de la Generalitat Valenciana


Sumari del DOGV 5879, del 27-10-2008 (2008/12336)

Informació pública de l'aprovació del Projecte d'Urbanització de la Unitat d'Execució 17-UE-T, situada entre l'antiga carretera nacional 340 i la ronda Sud.
------------------------------------------------------------------------------------------------------------------------------------------------------------

### Dades del document

Número de DOGV
:   5879

Data del DOGV
:   27-10-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/12304


Data del document
:   06-09-2008

Organisme emissor
:   Ajuntament de Castelló de la Plana

Tipus de document
:   Informació Pública

Descriptors 

:   * Castelló de la Plana
    * pla d'urbanisme
    * administració local

Informació pública de l'aprovació del Projecte d'Urbanització de la Unitat d'Execució 17-UE-T, situada entre l'antiga carretera nacional 340 i la ronda Sud. [2008/12618]  
La Junta de Govern Local de l'Ajuntament de Castelló de la Plana, en sessió duta a terme en data 8 d'agost de 2008, va adoptar el següent acord:  
«Vist l'expedient que s'està tramitant per a aprovar el projecte d'urbanització dels terrenys inclosos en l'actuació integrada de la unitat d'execució 17-UE-T del vigent Pla General Municipal d'Ordenació Urbana, situada entre l'antiga carretera nacional 340 i la ronda Sud i els següents antecedents:  
1. En sessió plenària de data 22 de desembre de 2005, es va aprovar el Programa per al Desenvolupament de l'Actuació Integrada de la Unitat d'Execució 17-UE-T i es va adjudicar la seua execució a Marbopa Promociones, SL.  
2. En data 24 d'abril de 2007 es va presentar projecte d'urbanització i projecte de pla parcial modificats, a fi d'ajustar la urbanització i l'ordenació a allò que exigeix el Ministeri de Foment, atés que aquest organisme va emetre informe desfavorable del projecte d'urbanització en data 14 de desembre de 2006. Aquests documents s'han sotmés a informació pública durant el termini d'un mes a efectes d'al·legacions, en el periòdic Mediterráneo de data 21 de maig de 2007, en el Diari Oficial de la Comunitat Valenciana número 5520 de 25 de maig de 2007 i en el Butlletí Oficial de la Província de Castelló número 66 de 26 de maig de 2007, amb notificació als interessats. No consta en l'expedient que s'haja presentat cap al·legació.  
3. Posteriorment, en data 24 d'abril de 2008, amb número de registre d'entrada 25240, Marbopa Promociones SL va presentar nou projecte d'urbanització de la unitat d'execució 17-UE-T.  
4. En sessió plenària de data 26 de juny de 2008, es va aprovar el programa d'actuació integrada modificat i es va acordar ordenar a l'adjudicatari que incorporara en el projecte d'urbanització les observacions efectuades pels tècnics municipals en informes de maig de 2008 així com la necessitat d'obtindre una sèrie d'autoritzacions amb caràcter previ a l'aprovació del projecte d'urbanització.   
5. En data 28 de juliol de 2008, amb número de registre d'entrada 48868, Marbopa Promociones, SL presenta projecte d'urbanització (sense visar) modificat ajustat a les indicacions efectuades pel Ple en data 26 de juny de 2008, projecte sobre el qual els tècnics municipals han emés informe. El 31 de juliol de 2008 l'urbanitzador presenta en suport informàtic el projecte d'urbanització visat pel Col·legi Territorial d'Arquitectes de Castelló en data 31 de juliol de 2008.  
Tenint en compte que:  
I. Els serveis tècnics municipals d'urbanisme han emés informes de l'últim projecte presentat, seguint les condicions que s'establien en l'acord plenari.  
II. L'enginyer agrònom municipal, en data 31 de juliol de 2008, ha emés un informe favorable en què es posa de manifest que en el nou projecte s'han tingut en compte la majoria de les deficiències que s'havien indicat. No obstant això, algunes no s'han incorporat i altres no ho han sigut de forma adequada, i se les considera d'ordre menor i que, per tant, poden ser tingudes en compte en la fase d'execució de les obres.   
III. El cap del Negociat de Control d'Obres d'Urbanització, en data 31 de juliol de 2008, ha emés un informe seguint el condicionat de l'Acord plenari de 26 de juny de 2008, del qual es desprén que s'han esmenat les condicions relatives al pressupost i obres que han d'incorporar-se, les relatives a seguretat i salut, les relatives a xarxes de sanejament i drenatge, les relatives a contenidors, mobiliari i altres instal·lacions. Pel que fa a la condició d'incorporar el canal de connexió de pluvials fins al barranc de Fraga es posa de manifest que les esmentades obres de connexió no figuren previstes ni pressupostades en el projecte d'urbanització ja que estan previstes en el projecte de canalització del barranc de Fraga. No obstant això, l'urbanitzador, en data 27 de maig de 2008, ha presentat escrit per mitjà del qual es compromet a no revalorar càrregues ni sol·licitar cap contraprestació a l'Ajuntament de Castelló de la Plana en el cas que haja de realitzar a càrrec seu íntegrament l'obra de connexió al barranc de Fraga. Així mateix, es posa de manifest l'advertència que no podran iniciar-se les obres d'urbanització de la 17-UE-T mentre que no puguen connectar les seues aigües pluvials al barranc o es justifique la compatibilitat de l'execució temporal entre ambdós obres.  
IV. En relació a les observacions efectuades per ADIF (Administrador d'Infraestructures Ferroviàries) al contingut del projecte d'urbanització per mitjà d'informe de 28 de març de 2008 i que van ser recollides en l'Acord plenari de 26 de juny de 2008 cal assenyalar que a la vista de l'informe del cap del Negociat de Control d'Obres d'Urbanització han sigut esmenades.   
En l'expedient està l'informe d'ADIF de data 15 de maig de 2008, complementari de l'emés en data 28 de març de 2008, pel qual es donen per aclarits favorablement els dubtes en relació amb la xarxa de drenatge pel que afecta la traça ferroviària actual.  
V. Les autoritzacions i permisos que amb caràcter previ a l'aprovació del projecte d'urbanització s'establien en l'Acord plenari de 26 de juny de 2008 són les següents:  
a) Obtindre la corresponent autorització d'ADIF i manteniment d'infraestructures: respecte d'ADIF, i a la vista dels informes que estan en l'expedient, es donen per esmenades les observacions realitzades al projecte. En l'informe d'ADIF de data 28 de març de 2008 es determina que l'autorització de manteniment d'infraestructures serà necessària abans del començament de les obres, segons indica la Llei del Sector Ferroviari.   
b) Obtindre l'autorització d'abocaments per la Confederació Hidrogràfica del Xúquer: no consta l'esmentada autorització i hauria de constar. Únicament consta la sol·licitud realitzada en data 18 d'abril de 2008.  
c) Obtindre l'autorització de Cegás o Gas Natural en relació a la canalització de gas d'alta pressió: en el projecte consta el traçat i característiques del gasoducte existent. No obstant això, abans d'executar les obres haurà d'informar de la companyia corresponent i seguir les seues indicacions.  
d) Obtindre el vistiplau de Facsa al pla 6.1 del projecte: consta en el projecte, revisat per Facsa el 12 de juny de 2008.  
VI. El projecte d'urbanització ha sigut tramitat seguint el procediment establert en els articles 134 i 155 de la Llei Urbanística Valenciana, Llei 16/2005, de 30 de desembre, per la qual cosa s'ha seguit la normativa aplicable. Així mateix, el projecte en tràmit recull la documentació, plans i contingut exigits en els articles 156 i 157 de la Llei Urbanística Valenciana.  
VII. L'article 104 de la Llei Urbanística Valenciana determina que els projectes d'urbanització aprovats per l'Ajuntament seran publicats en el Butlletí Oficial de la Província, i el número u de la disposició addicional tercera de la referida norma, obliga a cursar als òrgans urbanístics de la Generalitat la notificació dels acords municipals en matèria d'urbanisme.  
VIII. L'article 127.1.d) de la Llei reguladora de les Bases de Règim Local estableix que correspon a la Junta de Govern Local les aprovacions dels instruments de gestió, entre altres, per la qual cosa cal a aquest òrgan adoptar el present acord.  
Per tot això, vistos els preceptes esmentats i els informes del cap del Negociat de Control d'Obres d'Urbanització, dels enginyers tècnics industrial i d'obres públiques, de l'enginyer agrònom municipal i de la tècnica d'administració general del Negociat Administratiu de Planejament i Gestió, conformat per la cap de la Secció de Desenvolupament Urbanístic que figuren en l'expedient, en virtut del que disposa l'article 32.6 del Reglament d'Organització i Funcionament del Govern i Administració d'aquest Ajuntament, a proposta del vicealcalde, delegat de l'Àrea de Desenvolupament de la Ciutat, Sostenibilitat, Medi Ambient, Habitatge i Serveis Urbans s'acorda:  
1) Aprovar el projecte d'urbanització dels terrenys inclosos en la unitat d'execució 17-UE-T, situat entre l'antiga carretera nacional 340 i la ronda Sud, formulat per Marbopa Promociones, SL amb un pressupost de 5.001.622,72 € (IVA no inclòs), visat amb el número 2502-1 de data 31 de juliol de 2008.   
2) Condicionar l'inici de les obres a la realització de les obres necessàries per a poder connectar les aigües pluvials de la unitat a la canalització del barranc de Fraga, o a la justificació per l'urbanitzador de la compatibilitat de l'execució temporal entre ambdós obres.  
3) Requerir a l'urbanitzador perquè abans de l'inici de les obres:  
a) Presente dos exemplars del projecte d'urbanització visat pel Col·legi Territorial d'Arquitectes de Castelló.  
b) Presente l'autorització d'abocaments emesa per la Confederació Hidrogràfica del Xúquer.  
c) Obtinga l'autorització de manteniment d'infraestructura de les obres a realitzar.  
d) Informar de la companyia de gas corresponent l'inici de les obres i seguir les seues indicacions en relació a la canalització de gas d'alta pressió.  
4) Requerir l'urbanitzador perquè en fase d'execució d'obres tinga en compte les observacions realitzades respecte a la jardineria i reg que a continuació s'indiquen, i perquè informe al Servei Municipal de Parcs i Jardins de les solucions adoptades:  
a. Triar un material més versàtil per al paviment de la zona verda ja que el formigó imprés es considera inadequat ja que qualsevol reparació en aquest modifica la seua uniformitat. Podria ser de taulell o llamborda prefabricada.  
b. Tractar de forma diferent de la que apareix en el projecte les rotondes ja que l'elecció de marmolina pot ser inadequada si aquestes tenen pendent.  
c. Tractar amb algun entapissant, gespa o un augment de la quantitat d'arbustos en alguns massissos de jardí que en el projecte apareixen amb terra vista, cosa que es considera inadequada tant estèticament com agronòmicament.  
d. Eliminar la jardineria de cantons i zones de forma difícil, substituint-la on siga possible per arbres en escocell.  
e. Unificar la programació de tots els sectors de reg en un sol programador, i s'haurà d'unificar com a màxim en dos capçals.  
f. Instal·lar les boques de reg model Castelló, desterrar les de baioneta Ÿ projectades per la seua xicoteta secció i a fi d'uniformitzar el material de reg de tota la ciutat.  
g. Substituir la canonada de polietilé de 17 mm amb goter integrat cada 100 cm per a zones d'arbustos i arbratge per canonada de semblant diàmetre però amb goters cada 50 cm.  
5) Remetre aquest acord a la Comissió Territorial d'Urbanisme.  
6) Publicar aquest acord en el Butlletí Oficial de la Província, en el Diari Oficial de la Comunitat Valenciana, tauler d'anuncis municipal, amb notificació als particulars interessats.»  
Contra l'acte que es publica, que posa fi a la via administrativa, es pot interposar recurs potestatiu de reposició en el termini d'un mes davant de l'òrgan que l'ha dictat (article 52 de la Llei 7/1985, de 2 d'abril, reguladora de les Bases del Règim Local, modificada per les lleis 11/1999 i 57/2003 i 107 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificats per Llei 4/1999) o, alternativament, recurs contenciós administratiu davant del Jutjat Contenciós Administratiu de Castelló dins del termini de dos mesos (art. 52 de la Llei 7/1985, de 2 d'abril, reguladora de les Bases del Règim Local, modificada per les lleis 11/1999 i 57/2003 i 8, 45 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, modificada per Llei Orgànica 19/2003, de 23 de desembre). En ambdós casos, el termini es computarà des de l'endemà del dia en què es publique en el Diari Oficial de la Comunitat Valenciana el present anunci.  
Així mateix, s'adverteix que el Projecte d'Urbanització de la Unitat d'Execució 17-UE-T va tindre entrada en la Comissió Territorial d'Urbanisme el dia 24 de setembre de 2008, tot això a efectes de la seua entrada en vigor i executivitat.  
Castelló de la Plana, 6 de setembre de 2008.- L'alcalde: Alberto Fabra Part.